《北京八咏 其五 蓟门烟树》
明代·王洪

万家杨柳暗春城，曙色微分乳燕鸣。空翠不随香雾散，清阴犹带晓寒轻。

平川杳霭迷征骑，小苑依微拂去旌。最是清明看花处，几回吟望独含情。

作者简介：（1379—1420）明浙江钱塘人，字希范，号毅斋。少年时才思颖发，洪武二十九年成进士，年仅十八。永乐初入翰林为检讨，与修《大典》。帝颁佛曲于塞外，逡巡不应诏为文，受排挤，不复进用。与当时王称、王恭、王褒称词林四王，均有才名。